google/wiki40b huggingface dataset:
Toni Mortensons

Spēlētāja karjera

Savu profesionālā spēlētāja karjeru Mortensons uzsāka 2000. gadā, kad, pēc spēlēšanas junioru klubā, nonāca Zviedrijas Elitsērijas klubā Brynas IF, kura rindās aizvadīja divas sezonas. 2003.—04. sezonā Mortensons aizvadīja 6 spēles NHL kluba Anaheimas "Mighty Ducks" rindās, bet pēc tam četras sezonas aizvadīja citā Zviedrijas Elitsērijas klubā — Linčēpingas HC.
2008.—09. sezonā hokejists tika izīrēts KHL klubam Kazaņas "Ak Bars", tā sastāvā kļūstot par pirmo līgas čempionu un izcīnot Gagarina kausu. Viņš spēlēja arī Pirmajā līgas Zvaigžņu spēlē. 2010.—11. un 2011.—12. gada sezonās Mortensons tika izīrēts Sanktpēterburgas SKA vienībai.
2012. gada vasarā hokejists ar SKA noslēdza trīs gadu līgumu. 2014.—15. gada sezonā kopā ar SKA izcīnīja jau savu otro Gagarina kausa titulu.
Zviedrijas izlases rindās Mertensons spēlējis 2006., 2007., 2008. un 2010. gada Pasaules čempionātos, 2006. gadā izcīnot zelta medaļu.
Rovena Brūsa

Biogrāfija

No 1930. gadu beigām līdz 1960. gadu beigām bijusi viena no Anglijas spēcīgākajām šahistēm. 1935. gadā uzvarējusi FIDE rīkotājā Pasaules šaha čempionātā jaunietēm. Vienpadsmit reizes uzvarējusi Lielbritānijas sieviešu šaha čempionātos (1937, 1950, 1951, 1954, 1955, 1959, 1960, 1962, 1963, 1967, 1969). Par panākumiem turnīros FIDE 1951. gadā viņai piešķīra starptautiskās meistares (WIM) nosaukumu.
1952. gadā Maskavā piedalījusies Pasaules šaha čempiones izcīņas cikla pretendentu turnīrā, kurā ieņēmusi 12. vietu.
Pārstāvējusi Anglijas komandu Pasaules šaha olimpiādēs, kurās piedalījusies 2 reizes (1966-1969). Individuālajā vērtējumā izcīnījusi sudraba (1966) medaļu.
No 1940. gada līdz 1991. gadam bijusi precējusies ar Ronaldu Brūsu (1903-1991).
Salas draudzes novads

Salas draudzes novads (vācu: Kirchspiel Holmhof) bija viens no četriem Vidzemes guberņas Rīgas patrimoniālā apgabala draudzes novadiem. Tagad tā teritorijā atrodas Babītes novada Salas pagasta daļa.

Vēsture

13. gadsimtā šeit senā Zemgales ceļa malā atradās viens no Sēlijas un Zemgales bīskapijas pārvaldes centriem - Babates Svētās Marijas pils (1219-1228). Netālu no Babītes pilskalna atrodas Baznīckalns.
Kad Pirmajā Livonijas koncilā Modenas Vilhelms nosprauda Rīgas apgabala robežas, ar 1226. gada 16. marta līgumu Lielupes lejteces labā krasta teritoriju ieguva Rīgas pilsēta. Par Zemgales bīskapam atņemto un Rīgai piespriesto Babates pili Rīgas pilsēta samaksāja 37 sudraba markas un palīdzēja pie jaunas pils būves otrpus Lielupei. 
1228. gadā zemgaļi un kurši rīkoja karagājienu uz Daugavgrīvu, kura laikā, iespējams, tika nopostīts arī Babītes cietoksnis.
Poļu-zviedru kara laikā 1604. gadā Rīgas landfogteju sadalīja trīs daļās (Babītes, Biķera un Katlakalna draudzes novados), katrā pa četriem pagastiem. Zviedru Vidzemes laikā 1660. gadā Babītes draudzes novadu sadalīja Salas un Piņķu draudzes novados.
Gūtenberga bībele

Gūtenberga bībele ir pirmā lielā grāmata Rietumos, kas tikusi iespiesta ar pārvietojamajiem metāla burtiem. Johans Gūtenbergs to izveidoja Maincā, Vācijā, 1450. gados. Bībele ir latīņu valodā Vulgātas tulkojumā.
Gūtenberga izdotā bībele tiek augsti vērtēta kā estētisks un ļoti kvalitatīvs darbs. Līdz mūsdienām ir saglabājušās 48 bībeles kopijas, tomēr tikai 21 kopija ir pilnīga, visas kopijas tiek uzskatītas par vienām no visvērtīgākajām grāmatām pasaulē, tomēr pilnīga kopija nav tikusi pārdota kopš 1978. gada.
Sanhosē "Sharks"

Spēlētāji

Savulaik komandā spēlējuši tādi spēlētāji kā Ovens Nolans, Džefs Frīzens un Bils Gerins.
Rokijs

Sižets

Trīsdesmitgadīgais bokseris Rokijs Balboa dzīvo nabadzīgā kvartālā, boksējās otršķirīgos klubos un par slavu pat vairs nesapņo. Bet te viņa draugs Polijs iepazīstina ar savu māsu Adrianu, kura, par spīti savai kautrībai, bokserim ļoti iepatīkas. Starp abiem jauniem cilvēkiem sāk veidoties attiecības. Un tieši šajā laikā pasaules čempions boksā smagajā svarā Apollo Krīds, kura iecerētais pretinieks nevar iziet ringā, nolemj dot iespēju kādam nepazīstamam bokserim iespēju, cīnoties ar viņu par čempiona titulu. Un izvēle krīt tieši uz Rokiju. Rokijs pensionētā boksera Mikija Goldmila vadībā sāk nopietnus treniņus, jo ir apņēmības pilns pierādīt visiem un pašam sev, ka ir kaut kā vērts.
Boksa mačs patiešām sākās kā paraugmačs. Apollo Krīds iznāk krāšņa šova pavadīts, pirms cīņas viņu draudzīgi apsveic leģendārais Džo Freizers. Kad sākas cīņa, Apollo neuztver pretinieku nopietni, bet jau pirmajā raundā Rokijs pirmo reizi Apollo karjerā nosūta to nokdaunā. Kad Apollo pieceļas, viņš ir nikns un cenšas nokautēt savu pretinieku, salauž Rokijam degunu un nopietni savaino tam aci. Visiem un pirmkārt sev par pārsteigumu Rokijs nostāv līdz beigām visus piecpadsmit raundus un pat salauž Apollo ribu. Pēc beigu gonga Apollo pasaka Rokijam, ka revanša mača nebūs, uz ko Rokijs atbild "Es pats to nevēlos!". Pēc cīņas Rokijs sauc Adrianu. Adriana spraucas cauri pūlim, Rokijs atzīstas savai draudzenei mīlestībā.
Ģertrūde fon den Brinkena

Dzīvesgājums

Dzimusi 1892. gadā Briņķpedavāles muižā Sabiles apkaimē barona Maksimiliāna fon den Brinkena un viņa sievas Luīzes, dzimušas fon Bistramas, ģimenē. Pirmos desmit gadus pavadīja vecāku muižā un Jaunpagastā. 1903. gadā viņas vecāku ģimene pārcēlās uz Jelgavu, kur Ģertrūde fon den Brinkena mācījās privātā ģimnāzijā. 1904. gadā nomira viņas tēvs. 1911. gadā viņa publicēja savu pirmo dzejoļu krājumu Wer nicht das Dunkel kennt. 
Pirmā pasaules kara laikā 1915. gadā viņas ģimene pārcēlās uz Tukumu. Pēc Latvijas Republikas nodibināšanas strādāja par žēlsirdīgo māsu Sarkanajā Krustā, vēlāk par angļu valodas skolotāju. 
1925. gadā apprecējās ar austriešu izcelsmes Tartu universitātes filozofijas profesoru Valteru Šmīdu-Kovarciku un 1927. gadā devās vīram līdzi uz Frankfurti pie Mainas. Dzīvoja dažādās vietās Vācijā un Austrijā (Bādnauheimā, Frīdbergā, Gīsenē, Medlingā, Kastlā, Rēgensburgā), aktīvi publicējot literārus darbus līdz pat savai nāvei 1982. gadā. 
Dēls Vīlands Šmīds kļuva par mākslas zinātnieku un no 1995. līdz 2004. gadam bija Bavārijas Mākslas akadēmijas prezidents, bet Volfdītrihs Šmīds-Kovarciks kluva par Kaseles universitātes filozofijas profesoru.

Darbi

Latviski tulkots Ģertrūdes fon den Brinkenas dzejoļu krājums "Kad mājās nāc..."/"Wenn du nach Hause kommst..." (izdots 2012. gadā, Valda Bisenieka tulkojumā) un romāns "Nogrimusī zeme" (Land unter, izdots 2015. gadā, Intas Dišleres tulkojumā).
Pilsētā, kurā piedzimst vējš

"Pilsētā, kurā piedzimst vējš" ir 1973. gadā komponēta Imanta Kalniņa dziesma ar Māra Čaklā vārdiem, kuru viņš veltīja Liepājai un liepājniekiem. Kopš 1999. gada dziesma ir Liepājas oficiālā himna.
Māra Čaklā dzejolis publicēts 1971. gadā žurnālā „Zvaigzne”, dažas dzejā aprakstītās personas, piemēram, vēju pilsētas telefonists un zārcinieks bijušas reālas personas.
Pirmā dziesmas izpildītāja 1975. gadā bija Austra Pumpure, to atskaņojot savos daudzskaitlīgajos koncertos, bet 20 gadus vēlāk to iedziedāja un savā repertuārā pārņēma grupa „Liepājas brāļi”. 2010. gadā Kūrmājas prospektā uzstādīja dziesmā atainoto personāžu skulptūru grupa, ko veido piecas skulptūras — Laivinieks, Vārna, Dzintara latvieši, Telefonists un Cilvēku mežs.
2018. gadā "Pilsētā, kurā piedzimst vējš" ieguva 15. vietu Radio SWH organizētajā LVtop100 aptaujā.
Happy Birthday to You

Happy Birthday to You, zināma arī kā Happy Birthday, ir dziesma, kuru parasti dzied, lai sveiktu personu dzimšanas dienā. Saskaņā ar 1998. gada Ginesa pasaules rekordu grāmatas izdevumu šī ir populārākā dziesma angļu valodā.
Dziesmas pamatvārdi ir iztulkoti vismaz 18 valodās. Latviešu valodā dzimšanas dienā personu sveic arī ar dziesmu "Daudz baltu dieniņu". Dziesmas melodija ir no māsu Petijas un Mildredas Hillu sacerētās Good Morning to All, tomēr tiek apstrīdēts tas, ka to sacerējušas Hillas.
Nevienā no dziesmas vārdu agrīnajām dokumentētajām versijām nebija iekļauti vārdu autori vai paziņojumi par autortiesībām. The Summy Company 1935. gadā reģistrēja autortiesības, par dziesmas autoriem nosaucot Prestonu Veiru Oremu un R. R. Formanu. 1988. gadā Warner/Chappell iegādājās uzņēmumu, kam pieder autortiesības, par 25 miljoniem ASV dolāru, Happy Birthday vērtība tika novērtēta ar 5 miljoniem. Pamatojoties uz 1935. gada autortiesību reģistrāciju, Warner apgalvoja, ka autortiesības ASV nebeigsies līdz 2030. gadam un neatļauta publiska dziesmas izpildīšana ir nelikumīga, ja Warner netiek samaksāta autoratlīdzība. Ticis novērtēts, ka kopējie ienākumi no dziesmas ir 50 miljoni ASV dolāru — šī ir visvairāk nopelnījusī dziesma vēsturē. Eiropas Savienībā dziesmas autortiesības beidzas ne vēlāk kā 2016. gada 31. decembrī.
Rīgas Tautas augstskola

Rīgas Tautas augstskola (RTA) bija 1920. gadā izveidota Tautas augstskola, kas sākotnēji atradās Skolas ielā 32, tad pārcēlās uz Bruņinieku ielu 24a, vēlāk uz Gaiziņa ielu 3.
Skolas lektori neprasīja atlīdzību par priekšlasījumiem, bet lekciju klausītāji nekādus diplomus nesaņēma. Darba procesu organizēja un vadīja Tautas augstskolas biedrība, ko veidoja sociāldemokrāti un pagrīdes komunisti. Finansējums tika gūts sabiedriskā kārtā, vācot ziedojumus, organizējot sabiedriskus pasākumus, no kuriem gūtie ienākumi tika nodoti RTA.   1930. gadā pēc RTA parauga Kauguru pagastā savu darbību uzsāka Mūrmuižas Tautas augstskola, 1933. gadā arī Rīgas Krišjāņa Barona Tautas augstskola Skolas ielā 32.

Izveide

Pēc Latvijas brīvības cīņu beigām 1920. gadā ārpusskolas izglītības iestādes iedzīvotāju izglītības līmeņa celšanai tika dibinātas visā Latvijā. 1920. gadā dibinātajai Rīgas Tautas augstskolai (RTA) bija nodaļas Liepājā, Valmierā, Valkā, Jelgavā. 
RTA radās pirmā iespēja attīstīties tādiem talantiem kā nākamajiem māksliniekiem J. Liepiņam, N. Strunkem, O.Ābelītem, M. Zauram, H. Vīkai, E. Leimanei literātiem A. Skujiņai, P. Ķikutam, I. Muižniekam, A. Osītim, aktieriem L. Baumanei u.c., kuri citādi, iespējams, tā arī nebūtu varējuši atraisīt savu talantu.

Slēgšana

Pēc Ulmaņa autoritārā režīma iedibināšanas 1934. gadā RTA tika likvidēta.
Trijstūra galaktika

Atklāšana

Iespējams, ka pirmais galaktiku atklājis itāļu astronoms Džovanni Batista Hodierna (Giovanni Battista Hodierna) jau pirms 1654. gada. Savā darbā De systemate orbis cometici; deque admirandis coeli caracteribus viņš to apraksta, kā mākonim līdzīgu miglāju blakus Trīsstūra zvaigznājam.
Neatkarīgi no Hodiernas galaktiku atklāja franču astronoms Šarls Mesjē naktī no 25. uz 26. augustu 1764. gadā. 1771. gadā Mesjē publicēja katalogu, kurā galaktika bija ierakstīta ar 33 numuru (tāpēc arī nosaukums M 33).

Novērojumi

Trijstūra galaktika ir novērojama ar neapbruņotu aci ziemeļu puslodē. Vislabāk to darīt ārpus pilsētām, kur netraucē gaismas piesārņojums. Galaktika redzama kā blāvs izplūdis pleķītis starp Trīsstūra un Zivju zvaigznājiem. Lai saskatītu galaktikas struktūru, nepieciešams teleskops ar vismaz 200 mm apertūru. Tajā galaktika redzama kā ovāls izplūdis plankums ar nedaudz spožāku centru. Uz ziemeļu spirālzara pagarinājuma var redzēt relatīvi gaišāku kompaktu objektu – NGC 604. Tas ir emisijas miglājs, kurā sakoncentrējušies vairāk kā 200 pārmilži. Tā starjauda ir (4,5 ± 1,5) × 10⁷ reižu lielāka kā Saules starjauda. Uz rietumiem no galaktikas centra atrodas apgabali NGC 595, NGC 592 un NGC 588.

Mijiedarbība ar Andromedas galaktiku

Trijstūra galaktika un Andromedas galaktika palidoja viena otrai cieši garām pirms apmēram 2,5 miljardiem gadu. Pašreiz šīs galaktikas šķir apmēram miljons gaismas gadu attālums. Tomēr Andromedas milzīgā gravitācija negatīvi ietekmē Trijstūra galaktiku. Ir izpētīts, ka no Trijstūra galaktikas Andromedas virzienā stiepjas apmēram 130 000 gaismas gadu gara „aste”, liecība, ka masīvākā galaktika „aprij” vājāko. Aprēķini liecina, ka abas galaktikas atkal var sadurties pēc apmēram 2 miljardiem gadu.
5. augusts

5. augusts ir gada 217. diena pēc Gregora kalendāra (218. garajā gadā). Līdz gada beigām ir atlikušas 148 dienas.
Rostova pie Donas

Vēsture

Jau senajos laikos sengrieķi Donas grīvā nodibināja Tanaīsu (grieķu: Τάναϊς) pašreizējās Azovas pilsētas vietā.
Pēc Krievu—turku kara (1735—1739) šo apvidu pievienoja Krievijas impērijai.
1761. gadā nodibināja cietoksni, ko nosauca kanonizētā Rostovas metropolīta Dmitrija (1651—1709) vārdā (Крепость св. Дмитрия Ростовского).
Vēlāk cietoksni sāka dēvēt par Rostovas cietoksni.
Lai attīstītu tirdzniecību, 1778. gadā pēc Katrīnas II pavēles netālu cietošņa nometināja no Krimas hanistes pārvietotos armēņus, kas šeit nodibināja pilsētu ar nosaukumu Jaunā Nahičevāna (armēņu: Նոր Նախիջևան), ko vēlāk sāka dēvēt par Nahičevānu pie Donas. 1797. gadā tai piešķīra apriņķa pilsētas tiesības Jaunkrievijas guberņā, 1802. gadā iekļāva Jekaterinoslavas guberņā, kuras lielāka daļa atradās tagadējās Ukrainas teritorijā.
1835. gadā Rostovas cietoksni likvidēja un tā garnizonu pārcēla uz Anapu.
1887. gadā Rostovas pilsētu iekļāva Donas karaspēka apgabalā.
19. gadsimta beigās pilsēta izveidojas par lielu rūpniecības centru un otru lielāko (aiz Odesas) Krievijas ostu Melnās jūras baseinā.
Pilsoņu kara laikā Rostova bija Donas kazaku atamana Kaļedina pārvaldībā, 1918. gada februārī nodibināja Donas Padomju republiku. 1918. gada maijā ar vācu armijas palīdzību pilsētu ieguva Ukrainas hetmanis Skoropadskis. 1920. gada februārī pilsētu ieņēma Sarkanā armija un to iekļāva KPFSR sastāvā. 1928. gadā Rostovai pievienoja Nahičevānu pie Donas un nosauca par Rostovu pie Donas. 1937. gadā tā kļuva par Rostovas pie Donas apgabala centru.
Otrā pasaules kara laikā 1941. gada novembrī Vērmahts īslaicīgi ieņēma pilsētu, bet drīz vien Sarkanā armija to atguva. Otro reizi Vērmahts pielsētu ieņēma 1942. gada jūlijā, bet Sarkanā armija — 1943. gada februārī. Kaujās pilsētu gandrīz pilnīgi nopostīja.
Pēc kara pilsēta tika atjaunota un kļuva par lielu PSRS rūpniecības centru. No 1991. gada Krievijas Federācijas sastāvā, no 2000. gada Dienvidu Federālā apgabala centrs.
Francijas intervence Spānijā

Francijas intervence Spānijā, (franču: expédition d’Espagne) 1823. gadā noticis Burbonu dinastijas Francijas karaļa Luija XVIII organizēts iebrukums Spānijā, ar mērķi tās tronī atjaunot savu dinastisko radinieku, Burbonu karali Fernando VII, kas bija Francijas karaļa Anrī IV pēctecis.
1820. gada janvārī Spānijā sākās armijas sacelšanās pret Fernando VII absolūto monarhiju. Karalis neievēroja 1812. gada liberālo konstitūciju un centās nepieļaut Dienvidamerikas koloniju neatkarību. Kareivji, kas bija paredzēti nosūtīšanai uz Dienvidameriku, sadumpojās un draudēja maršēt uz Madridi. Karalis akceptēja jauno 1820. gada 9. marta konstitūciju, kas radīja konstitucionālu monarhiju un liberāļu vadītu valdību. Karalis turpmāk atradās faktiskā mājas arestā, kamēr valstī valdīja parlaments. 1822. gada vēlēšanās uzvarēja liberāļi, bet reģionos sākās monarhistu dumpji.
Daudz kas no Spānijā notiekošā atgādināja franču revolūcijas pirmos gadus, tāpēc monarhisti liberāļus dēvēja par frankofīliem (afrancesados), kamēr pārējās Eiropas lielvalstīs vairojās bailes no jakobīņu stila revolūcijas atkārtošanās Spānijā. 1822. gada oktobrī Veronā notika Krievijas impērijas, Austrijas impērijas, Prūsijas Karalistes un Lielbritānijas augstāko pārstāvju tikšanās, kuras laikā Francija saņēma atļauju veikt intervenci Spānijā, lai izbeigtu liberāļu varu.
1823. gada 7. aprīlī 80 000 franču kareivji iebruka Spānijā. Liberāļu parlaments karali pārveda no Madrides uz Seviļu un ātri organizēja ap 70 000 kareivju lielu armiju. Politiski sadalītā un vājā spāņu armija izrādīja minimālu pretestību, arī monarhijai simpatizējošā tauta liberāļus neatbalstīja. 23. maijā franči iegāja Madridē, sākās liberāļu aresti. Franču armijai tuvojoties Seviļai, karali pārveda uz Kadisu pašos valsts dienvidos. Jūnija un jūlija laikā franču armija ieņēma vai aplenca Spānijas lielākās pilsētas. 16. augustā franču galvenie spēki sasniedza jau iepriekš no zemes un jūras aplenkto Kadisu un sāka tās apšaudi. 30. septembrī parlaments, saprotot tālākas pretošanās bezjēdzīgumu, pasludināja savas pastāvēšanas beigas un atbrīvjao karali. Barselona padevās tikai 2. novembrī.
Fernando VII pasludināja liberālo konstitūciju par spēkā neesošu, atjaunoja savu absolūto varu un turpināja valdīt līdz nāvei 1833. gadā. Francijas armijas galvenie spēki atstāja Spāniju 1823. gada novembrī, valstī karaļa varas stiprināšanai izvietojot 45 000 lielu garnizonu, kuru pabeidza izvest 1828. gadā.
17. jūlijs

17. jūlijs ir gada 198. diena pēc Gregora kalendāra (199. diena garajā gadā). Līdz gada beigām ir atlikušas 167 dienas.
Jēkabs Dārznieks

Biogrāfija

Jēkabs Dārznieks piedzima 1873. gada 15. februārī Vecpiebalgas pagastā. Mācījies draudzes skolā, nodarbojās ar lauksaimniecību.
Dārznieks piedalījās Tautas padomē, kā arī no 1920. līdz 1922. gadam vairākus mēnešus bija Latvijas Satversmes sapulces deputāts Latviešu zemnieku savienības frakcijā. Miris Rīgā 1927. gada 24. jūnijā.
Samtbekas

Ekoloģija

Samtbekas veido mikorizu gan ar skuju, gan ar lapu kokiem, dažas šīs ģints sēnes ir parazītiskas. Aug mežos, retāk parkos vai pie atsevišķiem kokiem. Augļkermeņi pārsvarā parādās no jūlija līdz oktobrim, labvēlīgos klimatiskos apstākļos no jūnija līdz novembrim.
Austrumsibīrija

Austrumsibīrija (krievu: Восточная Сибирь) ir Sibīrijas daļa, ko norobežo Jeņisejas upe rietumos, Ziemeļu ledus okeāns ziemeļos, Klusā okeāna ūdensšķirtņu grēdas austrumos un Krievijas robeža dienvidos. Aptuvenā Austrumsibīrijas platība ir 7,2 milj. km². Austrumsibīrijā ietilpst arī Vidussibīrija un Ziemeļaustrumu Sibīrija.
Lielu daļu teritorijas aizņem plakankalnes (Vidussibīrijas plakankalne) un kalni (Sajāni, Piebaikāls, Aizbaikāls), ko ziemeļos nomaina tundra.
Austrumsibīrijas teritorijā ir Jakutija, Burjatija, Tuvas, Aizbaikāla novads, Krasnojarskas novads, Irkutskas apgabals, kuri administratīvi daļa ietilpst Sibīrijas federālajā apgabalā, daļa — Tālo Austrumu federālajā apgabalā. Lielākās pilsētas ir Krasnojarska, Irkutska, Ulanude, Čita, Jakutska.
Konkurence

Konkurence ekonomikā ir sacensība starp preču ražotājiem par izdevīgākajiem ražošanas un pārdošanas apstākļiem un iespēju gūt lielāku peļņu .

Raksturojums

Konkurence ir viens no faktoriem, kas liek izstrādāt jaunus produktus un pakalpojumus, attīstīt un pilnveidot esošos, kā arī uzlabot produktu kvalitāti, drošību un dizainu. Mūsdienās konkurence vairs nepastāv tikai vienas nozares vai valsts ietvaros, bet gan plašākā starptautiskā mērogā. Ādams Smits pirmais formulē konkurences jēdzienu kā sāncensību, kas paaugstina cenas (līdz ar piedāvājuma samazināšanu) un samazina cenas (līdz ar pārlieku lielu piedāvājumu). Konkurence ir tā, kas nosaka, virza un attīsta uzņēmuma spēju pielāgoties konkurences prasībām un šajā procesā turpina attīstīties. Konkurence veicina jaunu tehnoloģiju radīšanu, samazina cenas, uzlabo kvalitāti un paplašina klientam piedāvāto produktu un pakalpojumu klāstu. Konkurences jēdziens ir cieši saistīts ar uzņēmuma konkurences priekšrocību radīšanu. Konkurence ir ekonomiska sacensība starp diviem vai vairākiem tirgus dalībniekiem, kas sacenšas viena veida vai aizstājamu preču ražošanā vai realizācijā. Tā ir cīņa par pircēju, par noteicošo lomu tirgū vai kādā tirgus daļā. Konkurence ir brīva no administratīviem žņaugiem un detalizētiem priekšrakstiem, taču tā nedrīkst ignorēt valsts likumdošanu, obligātos valsts apstiprinātos noteikumus un likumus konkurences jomā. Konkurenci Latvijā regulē Konkurences likums. Konkurence ir tirgus ekonomikas neatņemama sastāvdaļa, galvenais stimuls attīstīt ražošanu (pakalpojumus), efektīvi saimniekot. Tirgus dalībnieku ekonomiskā uzvedība ir organiski saistīta ar konkurenci. Konkurence var izpausties kā sacensība tirgū, lai iegūtu labākus rezultātus, tā var kalpot kā tirgus mehānisma elements, kas ļauj līdzsvarot pieprasījumu un piedāvājumu un tā var būt kā kritērijs, pēc kura nosaka nozares tirgus tipu.
Analītiskā ģeometrija

Analītiskā ģeometrija — matemātikas nozare, kura ar algebras palīdzību pēta ģeometrisku objektu formu un īpašības. Tā balstās uz koordinātu metodi, ar kuru var noteikt savstarpēji viennozīmīgu atbilstību starp skaitļiem un punktiem un savstarpēji viennozīmīgu atbilstību starp vienādojumiem un punktu ģeometriskām vietām (līnijām, virsmām). Koordinātu metode pirmo reizi sistemātiski lietota franču filozofa un matemātiķa Renē Dekarta darbos, un tādēļ analītiskās ģeometrijas izcelšanos saista ar viņa vārdu. Renē Dekarts un Pjērs Fermā izveidoja analītisko ģeometriju 17. gadsimtā, tādējādi sasaistot algebru ar ģeometriju. Ieviešot Dekarta koordinātu sistēmu, daudzas problēmas citās matemātikas jomās, piemēram, algebrā vai skaitļu teorijā, varēja pārveidot par ģeometrijas problēmām (un otrādi), kas bieži vienkāršoja to risinājumus. Analītiskā ģeometrija deva arī nozīmīgu impulsu bezgalīgi mazu lielumu analīzes attīstībai.

Analītiskās ģeometrijas nozīme

Analītiskās ģeometrijas lomu zinātnes attīstībā Frīdrihs Engelss raksturojis šādi: "Lūzuma punkts matemātikā bija Dekarta mainīgais lielums. Ar to matemātikā ienāca kustība un dialektika un šā iemesla dēļ tūlīt kļuva nepieciešami difrerenciālrēķini un integrālrēķini, kuri tūlīt arī radās un kurus visumā pabeidza, bet nevis izgudroja Ņūtons un Leibnics."

Analītiskās ģeometrijas iedalījums

Analītisko ģeometriju, tāpat kā elementāro ģeometriju, iedala planimetrijā un stereometrijā, respektīvi analītiskā ģeometrija plaknē un analītiskā ģeometrija telpā.
Draugi (seriāls)

Tēli

Monika Gellere (Monica Geller), kuru atveido Kortnija Koksa (Courteney Cox), ir grupas "mamma", kas pazīstama ar savu izteikto sacensību garu un vēlmi visus komandēt; Monika bieži tiek ķircināta par lieko svaru bērnībā un pusaudzes gados.
Reičela Grīna (Rachel Green), kuru atveido Dženifere Anistone (Jennifer Aniston), ir modes entuziaste un Monikas labākā draudzene kopš vidusskolas laikiem; no bagātā tēva meitas viņa pārtop viesmīlē un pamazām kāpj pa karjeras kāpnēm, strādājot Bloomingdales kā iepirkšanās asistente, ko nomaina darbs pie Ralfa Lorēna.
Fēbe Bafeja (Phoebe Buffay), kuru atveido aktrise Līza Kadrova (Lisa Kudrow), ir ekscentriska masiere, kas pašmācības ceļā apguvusi ģitārspēli. Fēbe izceļas ar savādo pasaules uztveri, naivumu un nevainīgumu, taču dažās epizodēs vērojams arī viņas vēlme iedzert un vieglprātīgā attieksme pret dzimumpartneru izvēli.
Džoijs Tribiāni (Joey Tribbiani), kuru tēlo aktieris Mets Leblāns (Matt LeBlanc), ir itāļu izcelsmes ēdiena mīlētājs, brunču mednieks un aktieris, kas kļuva slavens ar savu lomu telenovelē Days of our lives.
Čāndlers Bings (Chandler Bing), kuru atveido Metjū Perijs (Matthew Perry), pazīstams kā grupas sarkastiskais biedrs, kas strādā milzīgā starptautiskā uzņēmumā un ir mazliet sociāli neveikls — sociālās situācijās viņš vienmēr ir tas, kas neveiklo klusumu pārtrauc ar joku.
Ross Gellers (Ross Geller), kuru atveido Deivids Švimmers (David Schwimmer), ir Monikas vecākais brālis, kas strādā Dabas vēstures muzejā (šo darbu viņš nomaina uz pasniedzēja amatu Ņujorkas Universitātē) un bieži tiek apsmiets par neveiksmīgo laulību pieredzi.
Sēne

Par sēni var uzskatīt jebkuru pie sēņu valsts sugām piederošo dzīvo būtni. Tomēr visbiežāk ar vārdu sēne saprot sēņu gaļīgo augļķermeni, kas izdala sporas un kas izaug un paceļas no zemes vai sēnes barības avota. Tāpat kā visas sēnes, arī šie sēņu augļķermeņi nav augi un tajos nenorisinās fotosintēze.
Šīs sēnes cilvēki pārsvarā izmanto kā barības avotu, it īpaši skandināvu, baltu un slāvu valstīs, kur ļoti populāra ir sēņu ievākšanas prakse — sēņošana.